এর মধ্যে ভারতীয় ফুটবলেও ঘটে গেল অনেক পরিবর্তন। অনেক অর্থব্যয় করে, বিদেশ থেকে নামী খেলোয়াড়দের নিয়ে এসে দশটি শহরের দশটি দল নিয়ে শুরু হয় ইন্ডিয়ান সুপার লীগ, বা সংক্ষেপে আই-এস-এল। রবার্ট পিরেস, ফ্রেডি লিউনবার্গ, ডেভিড ট্রেজেগুয়ে, লুই গার্সিয়ার মত তারকারা এখন তাদের সোনালী দিন অনেকটাই পিছনে ফেলে এসেছেন - কিন্তু তবুও তাদের ভারতের মাটিতে খেলতে দেখা যেমন দর্শকদের কাছে খুবই রোমাঞ্চকর, তেমন ভারতের উঠতি খেলোয়াড়দের কাছেও এটা ছিল একটা বড় সুযোগ এদের সান্নিধ্যে খেলে নিজেদের খেলার উন্নতি করার। তুমিও হয়তো এর মধ্যে অনেক খেলাই দেখেছ আর তার সাথে নিজের পছন্দের দল আর অনেক পছন্দের ফুটবলারও তৈরী হয়ে গেছে। প্রথমবারের টুর্নামেন্টে চ্যাম্পিয়ন হল আমাদেরি শহরের দল "অ্যাটলেটিকো দে কোলকাতা"। প্রথমবারের এত বড় এই টুর্নামেন্টের আয়োজনে কোন ত্রুটি ছিল না, আর তাই এর জনপ্রিয়তা হয়তো আগামী বছরে আরো বারবে। ভারতের ফুটবলপ্রেমীরা তার সাথে আশা করবে যে এই প্রয়াস যেন আখেরে ভারতীয় ফুটবলের উন্নতির কাজে আসে।